**corpuri de aer**

*Mariana Fulger*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

era dimineaţă

iar noi parcă din alt când

veneam pentru a rătăci pe străzile oraşului

laolaltă cu visele despărţite de oamenii grăbiţi

sau doar scârbiţi de viaţă şi așteptări

suntem coloraţi ca două pânze de aurore

spuneai râzând, zorii ca un câmp sideral

ori un lan cu bobul plesnind şi maci sângerii

ne chema de fiecare dată

trebuie să iubeşti mult

ca să rătăceşti cu umbrele sufletelor

mai spuneai… nu înţelegeam de ce soarele

devine albastru în ochii tăi,

apoi lua haina câmpurilor

cine suntem noi, Jonas? întrebam

ridicai mâinile noastre unite şi spuneai:

poezia…

treceam apoi împreună cu ei toţi

cum într-o pictură vie deasupra oraşului

\_

Copyright Mariana Fulger